Document ID: 31983D0494

KOMISSION PÄÄTÖS,
tehty 27 päivänä syyskuuta 1983,
eläinten terveyttä koskevista edellytyksistä ja terveystodistuksesta naudan- ja siansukuisten kotieläinten tuonnissa Kanadasta (83/494/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon terveyttä ja eläinten terveyttä koskevista ongelmista nautaeläinten ja sikojen sekä tuoreen lihan tuonnissa kolmansista maista 12 päivänä joulukuuta 1972 annetun neuvoston direktiivin 72/462/ETY(), sellaisena kuin se on viimeksi muutettuna direktiivillä 83/91/ETY(), ja erityisesti sen 8 artiklan,
sekä katsoo, että
yhteisön eläinlääkärien tarkastuskäynti osoittaa, että eläinten terveydentilaa Kanadassa valvoo rakenteeltaan hyvä ja hyvin järjestetty eläinlääkintätoimi, joka kykenee antamaan riittävät takeet siltä osin kuin on kyse taudeista, jotka voivat levitä tuotaessa maahan naudan- ja siansukuisia kotieläimiä,
Kanadan vastuulliset eläinlääkintäviranomaiset ovat lisäksi vahvistaneet, että viimeisten 12 kuukauden ajan Kanada on ollut vapaa karjarutosta, suu- ja sorkkataudista, tarttuvasta naudan keuhkorutosta, bluetongue-taudista, afrikkalaisesta sikarutosta, klassisesta sikarutosta, teschenintaudista (tarttuva sikahalvaus), swine vesicular -taudista ja vesicular exanthema -taudista, viimeisten kuuden kuukauden ajan vapaa tarttuvasta vesicular stomatitis -taudista ja ettei näitä tauteja vastaan ole rokotettu Kanadassa mainittujen jaksojen aikana,
Kanadan vastuulliset eläinlääkintäviranomaiset ovat sitoutuneet 24 tunnin kuluessa ilmoittamaan teleksillä tai sähkeellä Euroopan yhteisöjen komissiolle ja jäsenvaltioille vahvistuksen edellä mainittujen tautien esiintymisestä tai rokotuspäätöksestä niitä vastaan ja ilmoittamaan kohtuullisessa määräajassa tuberkuloosin tai luomistaudin hävittämistä koskevien suunnitelmiensa sekä nautaeläinten ja sikojen tai näiden siemennesteen ja alkioiden Kanadaan tuontiin sovellettavien sääntöjen kaikki muutosehdotukset,
Kanadan vastuulliset eläinlääkintäviranomaiset ovat sitoutuneet valvomaan todistuksen, joka komission päätöksessä vaaditaan ja joka koskee nautaeläinten ja sikojen tuontia Kanadasta Euroopan talousyhteisöön, myöntämistä ja varmistamaan, että viranomaiset säilyttävät kaikki todistukset ja vastaavan aineiston vähintään 12 kuukauden ajan eläinten toimituksesta,
eläinten terveyttä koskevat edellytykset ja terveystodistus on mukautettava kyseisen kolmannen maan omiin eläinlääkintäoloihin, ja bluetongue-taudin epitsoottisuuden vuoksi jäsenvaltioiden on toteutettava lisävarotoimia,
karanteenin ollessa pakollinen on tarpeen varmistua hyväksymisasiakirjan avulla, että asianmukaiset toimenpiteet on toteutettu, jotta karanteeni voidaan suorittaa tavanomaisesti ottaen erityisesti huomioon määrättyjen asemien eläinsuojien koko; tämä asiakirja on myönnettävä, jos nämä edellytykset täyttyvät; asiakirjassa voidaan myös määrätä, että karanteenin ja kuljetuksen aikana eläimet saavat joutua kosketuksiin ainoastaan samanlaisissa terveydellisissä olosuhteissa olevien eläinten kanssa, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Jäsenvaltioiden on sallittava kotieläinten tuonti Kanadasta seuraavasti:
a) jalostukseen ja tuotantoon tarkoitetut naudansukuiset kotieläimet, jos ne täyttävät vaatimukset, jotka on esitetty liitteen A mukaisessa terveystodistuksessa, jonka on yhdessä hyväksymisasiakirjan kanssa oltava lähetyksen mukana. Tällainen hyväksyminen voidaan kuitenkin rajoittaa tiettyihin jaksoihin vuodesta tai muihin kuin kantaviin naaraisiin,
b) jalostukseen tarkoitetut kotieläiminä pidettävät siat, jos ne täyttävät vaatimukset, jotka on esitetty liitteen B mukaisessa terveystodistuksessa, jonka on yhdessä hyväksymisasiakirjan kanssa oltava lähetyksen mukana,
c) edellä a ja b alakohdassa tarkoitetuissa hyväksymisasiakirjoissa voidaan vaatia, että karanteenin ja kuljetuksen aikana eläimet saavat joutua kosketuksiin ainoastaan sellaisten eläinten kanssa, joiden terveydentila on sama.
2. Jäsenvaltiot eivät saa sallia muiden kuin 1 kohdassa tarkoitettujen naudan- ja siansukuisten kotieläinten tuontia.
3. a) Jos liitteessä A olevan V kohdan 10 alakohdassa ja liitteessä B olevan V kohdan 10 alakohdassa tarkoitetuissa karanteenitiloissa ennen lastaamista tehtävien kokeiden tulokset eivät ole negatiivisia, kaikki eläimet, joista on saatu positiivinen tulos, on kuljetettava pois. Ennen yhden tai useamman näissä karanteenitiloissa edelleen olevan eläimen tuonnin sallimista määrämaana olevan jäsenvaltion on yhteistyössä Kanadan eläinlääkintäviranomaisten kanssa varmistettava, että kyseiset eläimet täyttävät edelleen 1 kohdassa tarkoitetun terveystodistuksen edellytykset.
b) Kun useampi kuin yksi jäsenvaltio käyttää karanteenitiloja samanaikaisesti, kyseisten jäsenvaltioiden on sovitettava yhteen a alakohdassa tarkoitetut toimenpiteet yhteistyössä Kanadan eläinlääkintäviranomaisten kanssa.
c) Jäsenvaltioiden on toimitettava komissiolle kertomus vakavista tapahtumista, joita voi sattua karanteenin aikana, ja mainittava toteutetut toimenpiteet.
2 artikla
1. Kun jäsenvaltion raja-asemalla on direktiivin 72/462/ETY 12 artiklan mukaisesti tehty terveystarkastus (tuontitarkastus) ja kun jokaisen nauta- tai sikalähetyksen mukana olevaan todistukseen on tehty merkintä eläinten hyväksymisestä, eläimet sijoitetaan määrämaana olevan jäsenvaltion nimeämään karanteenipaikkaan kyseisen jäsenvaltion määräämäksi ajaksi, jona eläimet joutuvat jäsenvaltion tarpeellisena pitämään käsittelyyn tai yhteen tai useampaan liitteessä C esitettyyn kokeeseen sen mukaan, mihin lajiin ne kuuluvat. Jos tulokset eivät ole negatiivisia, voidaan toimeenpanna yksityiskohtaisempia lisäkokeita.
2. Määrämaana olevan jäsenvaltion on toteutettava kaikki tarvittavat toimenpiteet omien karjojensa tartuntojen estämiseksi.
3 artikla
1. Poiketen siitä, mitä 1 artiklan 1 kohdan a alakohdassa määrätään, jäsenvaltiot voivat olla soveltamatta liitteessä A olevan V kohdan 5 alakohdan iii alakohdan toisen luetelmakohdan määräyksiä, kun on kyse suoraan keinosiemennysasemalle vietävistä sonneista. Tällöin sonnit on asetettava karanteeniin tuonnin jälkeen vähintään yhdeksän kuukauden ajaksi. Tänä aikana niille on tehtävä kaksi seulontakoetta agargeeli-immunodiffuusiolla naudan tarttuvan leukoosin toteamiseksi liitteen C määräysten mukaisesti siten, että näiden kahden kokeen väli on neljä kuukautta ja toinen koe on tehty eristysjakson lopussa, jos eläimet ovat vähintään 18 kuukauden ikäisiä.
2. a) Poiketen siitä, mitä 1 artiklan 1 kohdan a alakohdassa määrätään, jäsenvaltiot voivat olla soveltamatta liitteessä A olevan V kohdan 5 alakohdan iii alakohdan toisen luetelmakohdan määräyksiä, kun on kyse sonneista ja muista kuin kantavista naaraista. Tällöin eläinten on oltava vähintään 18 kuukauden ikäisiä liitteessä A olevassa 13 kohdassa tarkoitetulla lastaushetkellä, ja kun kyse on lehmistä ja hiehoista, nämä eivät saa olla kantavia välittömästi ennen liitteessä A olevassa 6 kohdassa määrätyn karanteenin aloittamista eivätkä lastaushetkellä.
b) Jäsenvaltioiden, jotka soveltavat edellä määrättyä poikkeusta, on sijoitettava eläimet karanteeniin niiden tuontihetkellä, ja eläimille on tehtävä seulontakoe agargeeli-immunodiffuusiolla naudan tarttuvan leukoosin toteamiseksi liitteen C määräysten mukaisesti kaksi kuukautta tuonnin jälkeen sekä uudelleen neljä kuukautta myöhemmin. Kaikki eläimet, joista tässä kokeessa saadaan positiivinen tulos, on teurastettava tai vietävä edelleen.
c) Jäsenvaltioiden on varmistettava, että määrätyn poikkeuksen nojalla tuodut eläimet voidaan jäljittää kahden vuoden ajan niiden tuonnin jälkeen; tänä aikana niille on tehtävä seulontakoe agargeeli-immunodiffuusiolla naudan tarttuvan leukoosin toteamiseksi liitteen C määräysten mukaisesti.
d) Jäsenvaltioiden on annettava komissiolle viimeistään 31 päivänä joulukuuta 1985 edellä määrätyn poikkeuksen nojalla tuotuja eläimiä koskeva kertomus.
4 artikla
Tätä päätöstä sovelletaan viimeistään 1 päivästä heinäkuuta 1984.
5 artikla
Tämä päätös on osoitettu kaikille jäsenvaltioille.
Tehty Brysselissä 27 päivänä syyskuuta 1983.

Labels: 3
18
6